Vrou van vermoorde Pofadder-man se borgtog uitgestelLeon Brits en sy vrou Suretha. (Foto: Verskaf) Suretha Brits (30), vrou van die vermoorde Leon Brits (41), eienaar van die gewilde Pofadder-hotel in die Noord-Kaap, se formele aansoek om borgtog het Woensdag in die plaaslike landdroshof begin. Kapt. Sergio Kock, woordvoerder van die polisie, sê haar borgtogaansoek sal op 29 en 30 April voortgaan en sy bly in aanhouding. Sy staan tereg op aanklag van moord, roof met verswarende omstandighede en meineed. Brits se inhegtenisneming verlede Maandag vir die moord van haar man het skokgolwe deur die dorp gestuur. Maroela Media het vroeër berig Leon Brits is op 7 Oktober verlede jaar met meswonde dood aangetref. Hy is vermoedelik verwurg en met ŉ skerp voorwerp gesteek voordat sy liggaam in ŉ onderdakswembad agtergelaat is. Suretha het op sy liggaam in die swembad afgekom. Verskeie waardevolle items, waaronder vuurwapens, ŉ selfoon, Krugerrande, diamante en geld is glo op die perseel gesteel. Drie mans, Jacques van Vuuren (34), Amantle Bareki (24) en Enrich Williams (37), is reeds in verband met Leon se moord in hegtenis geneem. Van Vuuren is in die hooggeregshof in Kimberley ingevolge ŉ pleitooreenkoms gevonnis. Hy is 25 jaar tronkstraf opgelê vir die moord, waarvan vyf jaar opgeskort is. Van Vuuren is ook gevonnis tot 15 jaar tronkstraf vir roof met verswarende omstandighede en drie jaar tronkstraf vir die onwettige besit van ŉ vuurwapen. Die vonnisse word gelyklopend uitgedien en Van Vuuren sal effektief 20 jaar agter tralies sit. Bareki en Williams is op 20 November verlede jaar op waarskuwing vrygelaat. Hulle staan ook tereg op aanklag van moord, roof met verswarende omstandighede en die onwettige besit van ŉ vuurwapen. Hulle sal na verwagting weer op 17 Mei in die landdroshof op Pofadder verskyn. Kock sê die polisie se ondersoek duur voort.